長洲飄色|街坊會稱政治趨敏感 屢遭民政處問「係咪諷刺特首?」
長洲太平清醮飄色巡遊下月舉行,每年飄色主題都會諷刺時政。今年《基本法》23條立法,長洲新興街街坊會主席曾家明師傅今日(15日)承認,近年獵及政治議題比較敏感,政府亦十分緊張飄色主題,民政事務處多次查問主題內容,「係咪諷刺特首定邊個呀?」估計不希望令到出席活動的官員尷尬。他透露,今年飄色會涉及國安元素,亦有垃圾徵費,和防騙主題。
曾家明在商台《在晴朗的一天出發》表示,各街坊會正籌備飄色主題,但礙於保密暫時未能透露,不過,他坦言,「依家好多法例,好敏感,唔好刺激啲官同政府,政府都好緊張架。」
透露飄色會涉及國安元素
曾師傅指,近年政府對飄色主題顯得十分緊張,「以前都唔會過問,因為要保密,但近十年八年就開始問」。他稱,民政事務處曾向街坊查問「你係咪諷刺特首定邊個呀?」當他「封口」不作答後,「佢哋又會搵第二個嚟問我哋,例如鄉事委員會咁,好似鬥智鬥力」。
曾師傅估計,如果諷刺對象湊巧是台上嘉賓,政府可能會感到尷尬,所以如果他知悉台上嘉賓名單,「主題會健康啲,唔會拮得咁入肉」,飄色標題亦會「搞靚啲」,大眾意會到,不直接針對,相信可以接受。
《基本法》23條立法,曾師傅透露,飄色會涉及國安元素,「係一件大件事,可以諷刺或幽默,又可以擦鞋,我想擦咪支持,係好正面」。
垃圾徵費會是其中一個主題
他又指,垃圾徵費會是其中一個主題,「幾影響市民架,唔係幾多錢買個膠袋,而係個質素唔靚呀」,他強調旨在諷刺政府舉旗不定,「又延遲又試行」,而非影響施政,「政府就一意孤行架,佢做好多嘢都係咁」。
街坊會亦會配合警方防騙主題做飄色,會設計有紫色波,模仿警方吉祥物「提子」,亦有道具錢、電話、羽毛,喻意錢財不翼而飛。